b'\n_START_ARTICLE_\nNaminis arklys\n_START_SECTION_\nKanopos\n_START_PARAGRAPH_\nNaminiai arkliai vaik\xc5\xa1to tarsi pir\xc5\xa1t\xc5\xb3 galais. Jie turi tik vien\xc4\x85 pir\xc5\xa1t\xc4\x85, kiti sunyk\xc4\x99. Ant kiekvienos kojos yra tvirta kaulin\xc4\x97 kanopa. Ant kiekvieno pado yra tamprus raginis darinys, vadinamas varle. Arkliui b\xc4\x97gant, varl\xc4\x97 tarsi amortizuoja. Prie arklio kanop\xc5\xb3 \xc5\xbemon\xc4\x97s da\xc5\xbeniausiai prikala gele\xc5\xbeines pasagas. \xc5\xa0iais laikais jau i\xc5\xa1rastos ir gumin\xc4\x97s bei plastikin\xc4\x97s pasagos. Kai kelias kietas ar \xc5\xbeem\xc4\x97 grubl\xc4\x97ta, jos saugo kanopas.\n_START_SECTION_\nElgsena\n_START_PARAGRAPH_\nPagal prigimt\xc4\xaf naminis arklys yra bandos gyv\xc5\xabnas, labai prisiri\xc5\xa1antis prie kit\xc5\xb3 savo grup\xc4\x97s nari\xc5\xb3. \xc5\xa0i i\xc5\xa1tikimyb\xc4\x97 lengvai perkeliama jo \xc5\xa1eimininkui\xc2\xa0\xe2\x80\x93 \xc5\xbemogui. U\xc5\xbesimezgus \xc5\xa1iam ry\xc5\xa1iui, arklys i\xc5\xa1 vis\xc5\xb3 j\xc4\x97g\xc5\xb3 bandys paklusti net ir \xc5\xa1iurk\xc5\xa1\xc4\x8dioms komandoms. D\xc4\x97l to arkliai buvo \xc5\xbeiauriai i\xc5\xa1naudojami, bet ir labai mylimi, tikriausiai labiau negu bet kuris kitas gyv\xc5\xabnas \xc5\xbemonijos istorijoje._NEWLINE_Nepaisant artim\xc5\xb3 ry\xc5\xa1i\xc5\xb3 su \xc5\xbemogumi, naminis arklys ir asilas i\xc5\xa1laik\xc4\x97 savo laukini\xc5\xb3 prot\xc4\x97vi\xc5\xb3 instinktus ir nat\xc5\xabralios elgsenos bruo\xc5\xbeus. Jie gina savo teritorij\xc4\x85 ir \xc5\xbeindo kumeliukus lygiai taip pat kaip ir laukiniai arkliai bei asilai.\n_START_SECTION_\nIstorijoje\n_START_PARAGRAPH_\nPirmieji patikimi duomenys apie arkli\xc5\xb3 prijaukinim\xc4\x85 yra i\xc5\xa1 Ukrainos, kur \xc5\xbemon\xc4\x97s prie\xc5\xa1 6000 met\xc5\xb3 augino arkli\xc5\xb3 ir raguo\xc4\x8di\xc5\xb3 bandas \xc5\xbeol\xc4\x97tose step\xc4\x97se. Tuo metu senov\xc4\x97s Egipte ir Arabijoje buvo prijaukintas Afrikos laukinis asilas. I\xc5\xa1 prad\xc5\xbei\xc5\xb3 arkliais ir asilais nebuvo jodin\xc4\x97jama, bet jie buvo kinkomi \xc4\xaf dvikinkius ve\xc5\xbeimus ar kovos ve\xc5\xbeimus. Greitai kovos ve\xc5\xbeimai tapo karali\xc5\xb3, kurie jomis va\xc5\xbeiuodavo \xc4\xaf m\xc5\xab\xc5\xa1\xc4\xaf, karali\xc5\xa1kus paradus ar med\xc5\xbeiokl\xc4\x99, statuso simboliu._NEWLINE_Pirmosios \xc5\xbeinios apie arkli\xc5\xb3 panaudojim\xc4\x85 \xc5\xbemonijos karuose siekia III t\xc5\xabkstantmet\xc4\xaf pr. m. e. Pagal istorinius \xc5\xa1altinius, apie 2300\xc2\xa0m. pr. m. e. Mesopotamijoje, prijaukinti arkliai trauk\xc4\x97 kovos ve\xc5\xbeimus. V\xc4\x97liau ne\xc5\xa1\xc4\x97 raitel\xc4\xaf\xc2\xa0\xe2\x80\x93 atsirado pirmoji kavalerija._NEWLINE_Iki m\xc5\xabs\xc5\xb3 eros prad\xc5\xbeios arklius\xc2\xa0\xe2\x80\x93 kaip traukian\xc4\x8di\xc4\x85j\xc4\x85 ir ne\xc5\xa1an\xc4\x8di\xc4\x85j\xc4\x85 j\xc4\x97g\xc4\x85\xc2\xa0\xe2\x80\x93 kariniams tikslams prad\xc4\x97jo naudoti ir kitos tautos, kuri\xc5\xb3 gyvenamos vietos sutapo su laukini\xc5\xb3 arkli\xc5\xb3 arealais. Pirmyk\xc5\xa1\xc4\x8di\xc5\xb3 arkli\xc5\xb3 \xc5\xabgis nevir\xc5\xa1ijo metro. Teigiama, jog b\xc5\xabtent j\xc5\xb3 panaudojimas karuose, per t\xc5\xabkstantme\xc4\x8dius privert\xc4\x97 kai kuri\xc5\xb3 veisli\xc5\xb3 arklius i\xc5\xa1augti iki dabartini\xc5\xb3 gabarit\xc5\xb3._NEWLINE_Iki Homero, VIII a. pr. m. e. graik\xc5\xb3 poeto, laik\xc5\xb3 jojimas arkliais ir asilais tapo \xc4\xafprastu keliavimo b\xc5\xabdu, bet kovos ve\xc5\xbeimai tebebuvo naudojami kare. Klasikiniu civilizacijos laikotarpiu senov\xc4\x97s graikai ir rom\xc4\x97nai stat\xc4\x97 specialias arenas ir ties\xc4\x97 kelius arkli\xc5\xb3 lenktyn\xc4\x97ms, suteikdavusioms daug i\xc5\xa1gyvenim\xc5\xb3 miniai, stebin\xc4\x8diai var\xc5\xbeybas, kuriose dalyvaudavo raiteliai, va\xc5\xbeny\xc4\x8diotojai ir arkliai.'